钦定古今图书集成/明伦汇编/官常典/第788卷 > 李绚
## 钦定古今图书集成/明伦汇编/官常典/第788卷 > 李绚

按《宋史》本传：“绚字公素，卭州依政人。少放荡亡检，兄
绹教之书，严其课业而出，绚遨自若。比暮绹归，绚徐
取书视之，一过辄诵数千言，绹奇之。稍长能属文，尤
工歌诗。尝以事被系，既而逸去。擢进士第，再授大理
评事，通判邠州。元昊犯延州，并边皆恐邠城陴不完，
绚方摄守，即发民治城，僚吏皆谓当言上逮报，绚不”
听。帝闻之喜，因诏他州悉治守备。还为太子中允、直
集贤院，历开封府推官、三司度支判官，为京西转运
使。是时，范雍知河南，王举正知许州，任中师知陈州，
任布知河阳，并二府旧臣，绚皆以不才奏之。未几，召
修起居注，纠察在京刑狱。时宰相杜衍拔知名士寘
台省恶衍者，指绚为其党。绚尝举陆经，经坐赃贬而
任布又言绚在京西苛察。出知润州，改太常丞，徙洪
州。时五溪蛮寇湖南，择转运使，帝曰：“有馆职善饮酒
者为谁？今安在？”辅臣未谕，帝曰：“是往岁城邠州者，其
人才可用。”辅臣以绚对，遂除湖南转运使。绚乘驿至
邵州，戒诸部按兵毋得动，使人谕蛮以祸福，蛮罢兵
受约束。复修起居注、权判三司盐铁勾院，复纠察在京刑狱，以右正言知制诰。奉使契丹，知审官院，迁龙
图阁直学士、起居舍人、权知开封府，治有能名。绚夜
醉，晨奏事，酒未解，帝曰：“开封府事剧，岂可沉湎于酒
耶？”改提举在京诸司库务，权判吏部流内铨。初，慈孝
寺亡，章献太后神御物盗得，而绚误释之。诎知苏州，
未行卒。绚疏明乐易，少周游四方，颇练世务，数上书
言便宜。仁宗春秋高，未有继嗣，绚因祀高禖，还献赋，
大指言“宜远嬖宠，近贤良，则神降之福，子孙繁衍”，帝
嘉纳之。性嗜酒，终以疾死。